TARYBOS SPRENDIMAS
2004 m. spalio 4 d.
dėl Europos bendrijos ir Kazachstano Respublikos susitarimo, iš dalies keičiančio Europos anglių ir plieno bendrijos ir Kazachstano Respublikos Vyriausybės susitarimą dėl prekybos tam tikrais plieno gaminiais, sudarymo
(2004/814/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį kartu su 300 straipsnio 2 dalies pirmos pastraipos pirmuoju sakiniu,
atsižvelgdama į Komisijos pasiūlymą,
kadangi:
(1)
Europos Bendrijų bei jų valstybių narių ir Kazachstano Respublikos partnerystės ir bendradarbiavimo susitarimas (1) įsigaliojo 1999 m. liepos 1 d.
(2)
Partnerystės ir bendradarbiavimo susitarimo 17 straipsnio 1 dalyje numatyta, kad prekybą Europos anglių ir plieno bendrijos (toliau - EAPB) produktais reglamentuoja to susitarimo III antraštinė dalis, išskyrus jo 11 straipsnį, ir Susitarimo dėl kiekybinių priemonių, reglamentuojančių EAPB produktų mainus, nuostatos.
(3)
2002 m. liepos 22 d. EAPB ir Kazachstano Respublikos Vyriausybė sudarė tokį Susitarimą dėl prekybos tam tikrais plieno gaminiais (2) (toliau - Susitarimas), EAPB vardu patvirtintą Komisijos sprendimu 2002/654/EAPB (3).
(4)
EAPB sutarties galiojimas baigėsi 2002 m. liepos 23 d., ir Europos bendrija perėmė visas EAPB sutartines teises ir pareigas.
(5)
Remdamosi Susitarimo 11 straipsnio 2 dalimi, Šalys susitarė, kad Susitarimo galiojimas turi būti pratęstas ir kad visos Šalių teisės ir pareigos pasibaigus tokiam galiojimui pagal jį turi būti išlaikytos.
(6)
Kaip numatyta Susitarimo 2 straipsnio 6 dalyje, Šalys pradėjo konsultacijas ir susitarė, atsižvelgdamos į Europos Sąjungos plėtrą, padidinti Susitarime nustatytas kvotas,
(7)
Iš dalies keičiantis Susitarimas turėtų būti patvirtintas,
NUSPRENDĖ:
1 straipsnis
1. Europos bendrijos ir Kazachstano Respublikos susitarimas, iš dalies keičiantis EAPB ir Kazachstano Respublikos Vyriausybės susitarimą dėl prekybos tam tikrais plieno gaminiais yra patvirtinamas Bendrijos vardu.
2. Keičiančio Susitarimo tekstas (4) pridedamas prie šio sprendimo.
2 straipsnis
Šiuo sprendimu Tarybos pirmininkas yra įgaliojamas paskirti asmenį, įgaliotą Bendrijos vardu pasirašyti Susitarimą.
Priimta Liuksemburge, 2004 m. spalio 4 d.